次韵和翟公巽猩猩毛筆
作者：何去非
朝代：宋

paragraphs: 貌妍足巧語，軀惡招歋歈。
賦形具人獸，寧脫荆榛居。
肉嘗登俎鼎，餉餽傳甘腴。
失計墮醉鄉，顛躓無與扶。
柔毫傳束縛，航海歸仙癯。
浴質逸少池，摛藻知章湖。
殺身固有用，賦芧從衆狙。
坐令宣城工，無復誇栗鬚。
文房甲四寶，萬兔慚蒙膚。
數管友十年，閉門賦三都。
之子信豪邁，嗜學每致劬。
未冠游膠庠，已推經行儒。
蓬山天祿閣，崢嶸凌碧虛。
期予早登躡，同舍校魯魚。